ປະທານສະພາແຫ່ງຊາດ ຫວຽດນາມ ຕ້ອນຮັບທ່ານ ສົມພັນ ແພງຄຳມີ ຮອງປະທານສະພາແຫ່ງຊາດ ລາວ
(ທ່ານນາງປະທານສະພາແຫ່ງຊາດຫວຽດນາມ
ຕ້ອນຮັບຮອງປະທານສະພາແຫ່ງຊາດລາວ)
ກ່າວຄວາມເຫັນ ທີ່ການຕ້ອນຮັບ ທ່ານ ສົມພັນ ແພງຄຳມີ ຮອງປະທານສະພາແຫ່ງຊາດລາວ ໄດ້ດຳເນີນໃນຕອນເຊົ້າ ວັນທີ 15/8, ຢູ່ຮ່າໂນ້ຍ, ທ່ານ ນາງ ຫງວຽນທິກີມເງິນ ປະທານສະພາແຫ່ງຊາດຫວຽດນາມ ຢືນຢັນວ່າ: ຫວຽດນາມຢາມໃດກໍ່ຖືເປັນສຳຄັນ ແລະ ສະຫງວນບຸລິມະສິດສູງສຸດ ໃຫ້ແກ່ການປັບປຸງ ແລະ ເພີ່ມທະວີສາຍພົວພັນມິດຕະພາບທີ່ເປັນມູນເຊື້ອ, ຄວາມສາມັກຄີແບບພິເສດ ແລະ ການຮ່ວມມືຮອບດ້ານ ຫວຽດນາມ-ລາວ , ຖືນີ້ເປັນຊັບສິນອັນລ້ຳຄ່າ, ປັດໃຈທີ່ສຳຄັນ ສຳລັບພາລະກິດການປະຕິວັດ ຂອງສອງຊາດ ຫວຽດ-ລາວ. ທ່ານ ປະທານສະພາແຫ່ງຊາດ ໃຫ້ຮູ້ວ່າ: ທ່ານຈະເຂົ້າຮ່ວມ 2 ເຫດການໃຫຍ່ ທີ່ສະພາແຫ່ງຊາດສອງປະເທດຈັດຕັ້ງ ເພື່ອແນໃສ່ສະເຫຼີມສະຫຼອງວັນສ້າງຕັ້ງສາຍພົວພັນທາງການທູດ ຄົບຮອບ 55 ປີ ຂອງສອງປະເທດຄື: ກອງປະຊຸມສຳມະນາ ລະຫວ່າງ ສະພາແຫ່ງຊາດ ຫວຽດນາມ-ລາວ ແລະ ພິທີເປີດສະຫຼອງປູສະນີຍະຖານປະຫວັດສາດ ລາວ-ຫວຽດ ທີ່ໄດ້ລົງມືກໍ່ສ້າງ ຢູ່ ບ້ານລາວໂຄ, ຕາແສງພຽງຄ່ວາຍ, ເມືອງອຽນເຈົາ, ແຂວງເຊີນລາ.
ສ່ວນ ທ່ານ ສົມພັນ ແພງຄຳມີ ຮອງປະທານສະພາແຫ່ງຊາດລາວ ຖືວ່າ: ສະພາແຫ່ງຊາດສອງປະເທດ ໄດ້ເອົາໃຈໃສ່ຊຸກຍູ້ການພົບປະແລກປ່ຽນມິດຕະພາບ ລະຫວ່າງ ປະຊາຊົນສອງປະເທດ; ສະໜັບສະໜູນການຈັດຕັ້ງ ໃຫ້ແກ່ພະນັກງານ, ປະຊາຊົນລາວ, ເປັນຕົ້ນແມ່ນຊາວໜຸ່ມເຍົາວະຊົນມາຢ້ຽມຢາມ, ຊອກຮູ້ບັນດາປູສະນິີຍະຖານປະຕິວັດລາວ ຢູ່ ຫວຽດນາມ, ຈາກນັ້ນໄດ້ເຮັດໃຫ້ມີຄວາມເຂົ້າໃຈເລິກເຊິ່ງກວ່າ ກ່ຽວກັບປະຫວັດສາດການປະຕິວັດລາວ ແລະ ສາຍພົວພັນແບບພິເສດ ຫວຽດນາມ-ລາວ.
(ແຫຼ່ງຄັດຈາກ VOV)